Anexa nr.2 la Ordinul SFS nr. 73 din 15 februarie 2021 /

Приложение № 2 к Приказу ГНC 73 от 15 февраля 2021 г.

**INSTRUCŢIUNE**

**privind modul de completare şi prezentare**

**a Calculului impozitului pe bunurile imobiliare (Forma BIJ 17)**

**I. Calculul impozitului pe bunurile imobiliare (Forma BIJ 17) constă din calculul propriu-zis şi 3 anexe:**

1) anexa nr.1 – Informația privind sumele impozitului pe bunurile imobiliare/impozitului funciar calculate, divizată pe localități;

2) anexa nr.2 – Informația privind suma înlesnirilor;

3) anexa nr. 3 - Nomenclatorul codurilor înlesnirilor acordate la impozitul pe bunurile imobiliare/impozitul funciar.

**1.** Calculul impozitului pe bunurile imobiliare (Forma BIJ 17) (în continuare – Calcul) se prezintă de către contribuabilii subiecți ai impunerii cu impozitul pe bunurile imobiliare/impozitul funciar în conformitate cu prevederile art. 277 din Codul fiscal, care dispun de obiecte impozabile în conformitate cu art. 278 din Codul fiscal şi anexele nr.1 şi nr. 2 ale Legii pentru punerea în aplicare a titlului VI din Codul fiscal şi au obligația de prezentare a Calculului în conformitate cu art. 2811 din Codul fiscal, art. 4 alin. (7) lit. a) şi alin. (9) lit. a) din Legea pentru punerea în aplicare a titlului VI din Codul fiscal.

**2.** Calculul se prezintă inclusiv de către contribuabilii-subiecţi ai impunerii care, conform art. 283 şi 284 din Codul fiscal, sunt scutiți integral de plata impozitului pe bunurile imobiliare/impozitului funciar.

**3.** Calculul nu se prezintă de către contribuabilii care nu dispun de obiecte ale impunerii, inclusiv de către întreprinzătorii individuali, gospodăriile ţărăneşti (de fermier) al căror număr mediu anual de salariaţi, pe parcursul perioadei fiscale, nu depăşeşte 3 unităţi şi care nu sînt înregistraţi ca plătitori de T.V.A.

**4.** Contribuabilii care nu dispun de obiecte impozabile amplasate în afara unităţii administrativ-teritoriale în care se află sediul lor şi nu beneficiază de înlesniri la plata impozitului pe bunurile imobiliare/impozitului funciar, completează doar Calculul.

**5.** Contribuabilii care dispun de obiecte impozabile amplasate în afara unităţii administrativ-teritoriale în care se află sediul lor și/sau beneficiază de înlesniri la plata impozitului pe bunurile imobiliare/impozitul funciar, completează atît Calculul, cît şi anexele nr.1 şi, după caz, nr. 2 la Calcul. În cazul respectiv, pînă a purcede la completarea Calculului propiu-zis, se completează anexa nr.1 şi, după caz, anexa nr. 2 la Calcul.

**6.** În cazul în care pentru subiectul impunerii bunul imobiliar a apărut/ a încetat existența în cursul anului, acesta are obligația de a calcula impozitul pe bunurile imobiliare/impozitul funciar, ce urmează a fi achitat la bugetul respectiv, în modul următor: inițial se determină suma calculată a impozitului pe bunurile imobiliare/impozitului funciar pentru întregul an calendaristic [cota concretă şi/sau cota fixă a impozitului respectiv se înmulțește cu baza impozabilă (valoarea estimată/valoarea contabilă sau suprafața terenului (în cazul terenurilor cu destinație agricolă care au indici cadastrali se înmulțește și cu numărul de grad-hectare)]. Ulterior, rezultatul obținut se împarte la numărul de zile calendaristice din anul respectiv (365 sau 366 de zile) şi se înmulțește cu numărul de zile din cursul anului calendaristic, în care subiectul deține dreptul de proprietate, de posesie, de folosință şi/sau de dispoziție.

**II. La perfectarea Calculului impozitului pe bunurile imobiliare (Forma BIJ 17) în formularul tipizat, în mod obligatoriu, se va indica**:

1) codul fiscal al contribuabilului;

2) denumirea contribuabilului;

3) codul localității unde este înregistrată adresa juridică a contribuabilului – cod unic de identificare conform Clasificatorului unităților administrativ-teritoriale al Republicii Moldova (CUATM);

4) subdiviziunea Serviciului Fiscal de Stat în a cărei evidență este contribuabilul;

5) codul genului principal de activitate pentru perioada fiscală, determinat potrivit Clasificatorului Activităților din Economia Moldovei (CAEM);

6) perioada fiscală – anul calendaristic. Cîmpul respectiv se completează cu un cod cu următoarea structură: P/AAAA (unde P – este codul perioadei fiscale care obţine valoarea A – anuală, iar AAAA – anul. Spre exemplu, pentru anul 2021 perioada fiscală va avea structura – A/2021);

7) data prezentării Calculului impozitului pe bunurile imobiliare (Forma BIJ 17);

8)termenul stabilit de legislaţie pentru prezentarea Calculului impozitului pe bunurile imobiliare (Forma BIJ 17) – se bifează rîndul corespunzător, în funcţie de termenul pentru care se prezintă acesta - pînă la 25 septembrie a anului fiscal în curs sau pînă la 25 martie a perioadei fiscale următoare celei de gestiune.

**III. În tabela ,,Calculul impozitului pe bunurile imobiliare” (Forma BIJ 17) se indică următoarele:**

**7.** în col. 5 – baza impozabilă a bunurilor imobiliare, corespunzător categoriilor de bunuri imobiliare:

a) rîndurile 1-3 - suprafaţa terenurilor care conform situației de la 1 ianuarie a perioadei fiscale respective nu sunt evaluate de către organele cadastrale în scopul impozitării;

b) rîndul 4 - valoarea contabilă a clădirilor, construcţiilor, caselor de locuit individuale, apartamentelor şi altor încăperi izolate, inclusiv celor aflate la o etapă de finisare a construcţiei de 50% şi mai mult, rămase nefinisate timp de 3 ani după începutul lucrărilor de construcţie, care conform situației de la 1 ianuarie a perioadei fiscale respective nu sunt evaluate de către organele cadastrale în scopul impozitării;

c) rîndurile 5-7 - valoarea estimată a bunurilor imobiliare care conform situației de la 1 ianuarie a perioadei fiscale respective sunt evaluate de către organele cadastrale în scopul impozitării.

Baza impozabilă a bunurilor imobiliare va include şi baza impozabilă a bunurilor imobiliare pentru care contribuabilul beneficiază de scutiri la plata impozitului.

**8.** în col. 6 – cota impozitului (se indică în % sau lei/ha). Coloana respectivă nu se completează în cazul în care cotele concrete ale impozitului sunt diferite;

**9.** în col. 7 – fertilitatea solului (bonitatea) terenului cu destinație agricolă (se indică în grad-hectare). Coloana respectivă nu se completează în cazurile în care fertilitatea solului (bonitatea) terenurilor din aceeași categorie este diferită;

**10.** în col. 8 - suma calculată a impozitului (se indică în lei), care se determină prin înmulțirea bazei impozabile indicate în col. 5 cu cota concretă şi/sau cota fixă a impozitului respectiv, indicată în col. 6. În cazul terenurilor cu destinație agricolă care au indici cadastrali, impozitul funciar se determină prin înmulțirea suprafeței terenului, indicată în col. 5 cu cota concretă, indicată în col. 6 (stabilită pentru terenurile cu indici cadastrali) și numărul de grad-hectare indicate în col. 7. Dacă contribuabilul deține mai multe terenuri, atît cu indici cadastrali diferiți, cît și fără indici cadastrali, suma calculată se determină separat pentru fiecare teren, în coloana respectivă reflectîndu-se suma totală calculată aferentă acestor terenuri. Suma indicatorilor reflectaţi în col. 8 rîndurile R1-R7 din Calcul trebuie să fie identică cu suma indicatorilor reflectaţi în col. 10-16 ale rîndului „Total” din Anexa nr. 1 la Calcul;

**11.** în col. 9 – suma înlesnirilor acordate în conformitate cu art. 283 şi 284 din Codul fiscal (se indică în lei). Suma reflectată în col. 9 rîndul R8 „Total pe impozitul pe bunurile imobiliare” din Calcul trebuie să fie identică cu suma reflectată în col. 17 a rîndului „Total” din anexa nr.1 la Calcul;

**12.** în col. 10 – suma impozitului către plată, care se determină ca diferența dintre suma indicatorului reflectată în col. 8 și suma indicatorului reflectată în col. 9 (se indică în lei). Suma indicatorilor reflectați în col. 10 rîndurile R1-R7 din Calcul se indică în col. 10 rîndul R8 „Total pe impozitul pe bunurile imobiliare” şi trebuie să fie identică cu suma indicatorilor reflectaţi în col. 18-24 ale rîndului „Total” din Anexa nr. 1 la Calcul, inclusiv cu suma indicatorului din rîndul ,,Total” al col. 25 din anexa nr. 1 la Calcul;

**13.** în rîndul R8 „Total pe impozitul pe bunurile imobiliare” – suma indicatorilor col. 8-10 a rîndurilor R1-R7 (se indică în lei). Verificarea corectitudinii perfectării Calculului impozitului pe bunurile imobiliare se efectuează astfel: suma indicată în col. 10 a rîndului R8 „Total pe impozitul pe bunurile imobiliare” urmează să corespundă cu suma determinată ca diferența dintre valoarea indicatorului reflectată în col. 8 și valoarea indicatorului reflectată în col. 9 a rîndului R8„Total pe impozitul pe bunurile imobiliare”;

**14.** în rîndul ,,Suma de control” se reflectă suma totală a impozitului către plată, indicată în col. 10 a rîndului R8 ,,Total pe impozitul pe bunurile imobiliare”. Suma respectivă trebuie să fie identică cu suma reflectată în col. 25 a rîndului „Total” din Anexa nr. 1 la Calcul.

**IV.** Anexa nr.1 la Calcul se va completa de către contribuabilii care dispun de subdiviziuni şi/sau de obiecte impozabile amplasate în afara unității administrativ-teritoriale în care este înregistrată adresa juridică. Tabela din anexa nr. 1 la Calcul se completează cu următorii indicatori:

**15.** în col. 1 – numărul de ordine se completează consecutiv, indiferent de numărul necesar de pagini;

**16.** în col. 2 – codul localității în care sunt amplasate obiectele impozabile;

**17.** în col. 3 – 9 – baza impozabilă a bunurilor imobiliare amplasate în localitatea respectivă;

**18.** în col. 10 – 16 – suma calculată a impozitului, aferentă bunurilor imobiliare amplasate în localitatea respectivă (se indică în lei);

**19.** în col. 17 – suma înlesnirilor acordate în conformitate cu art. 283 şi 284 din Codul fiscal. Suma înlesnirilor acordate pe localitate trebuie să fie identică cu suma indicată pe localitatea respectivă în col. 11 din anexa nr. 2 la Calcul (se indică în lei);

**20.** în col. 18 - 24 – suma impozitului către plată la bugetul unităţii administrativ-teritoriale pentru bunurile imobiliare amplasate în localitatea respectivă (se indică în lei);

**21.** în col. 25 – suma totală a impozitului către plată pe fiecare localitate în parte, care se determină ca suma indicilor reflectați în col. 18 – 24 a rîndului corespunzător (se indică în lei);

**22.** în rîndul ,,Total” – suma valorilor pe fiecare coloană. După completarea de către contribuabilul care dispune de obiecte impozabile amplasate în afara unităţii administrativ-teritoriale în care se află sediul lor, a anexei nr. 1, se va purcede la completarea nemijlocită a Calculului, cu sumele reflectate în rîndul ,,Total” din această anexă;

**23.** Suma impozitului către plată, indicată în col. 25 rîndul ,,Total”, trebuie să coincidă cu suma indicată în col. 10 a rîndului R8 ,,Total pe impozitul pe bunurile imobiliare” din tabela Calculului.

**V.** Anexa nr. 2 la Calcul se va completa doar de către contribuabilii care beneficiază de înlesniri la plata impozitului în conformitate cu art. 283 şi 284 din Codul fiscal. Tabela din anexa nr. 2 la Calcul se completeazăcu următorii indicatori:

**24.** în col. 1 – numărul de ordine se completează consecutiv, indiferent de numărul necesar de pagini;

**25.** în col. 2 – codul localităţii în care este amplasat obiectul impozabil;

**26.** în col. 3 – codul înlesnirii, corespunzător anexei nr. 3 la Calculul. Dacă contribuabilul beneficiază de mai multe înlesniri, acesta va indica informaţia separat, pe fiecare tip de înlesnire;

**27.** în col. 4 – 10 – suma înlesnirilor acordate pentru bunurile imobiliare specificate în rîndurile R1 – R7 din Calcul. Suma înlesnirilor acordate se determină similar modului de determinare a sumei calculate a impozitului (se indică în lei);

**28.** în col. 11 – suma totală a înlesnirilor acordate pe fiecare localitate în parte, care se determină ca suma col. 4 – 10 (se indică în lei);

**29.** în rîndul ,,Total” – se indică suma indicatorilor pe fiecare coloană (se indică în lei);

**30.** suma înlesnirilor acordate, indicată în col. 11 rîndul „Total” al anexei nr. 2, urmează să coincidă cu suma indicată în col. 9 a rîndului R8,,Total pe impozitul pe bunurile imobiliare” din tabela Calculului.